Oʻzbekiston Respublikasi Soliq kodeksining 483-moddasiga qoʻshimcha kiritish toʻgʻrisida
(code, 2023-07-18)

Keyingi yillarda mamlakatimizda maʼnaviy va jismoniy jihatdan barkamol avlodni tarbiyalash, jismoniy tarbiya va sportni rivojlantirish, shu jumladan yoshlarni futbolga keng jalb etish, futbol sohasida xalqaro talablar hamda standartlar asosida istiqbolli va iqtidorli oʻyinchilar, trenerlar va hakamlarni tayyorlashning samarali tizimini yaratish, shuningdek milliy terma jamoalar va professional futbol klublari uchun sifatli sport zaxirasini shakllantirish boʻyicha keng koʻlamli islohotlar amalga oshirildi. Shu bilan birga bugungi kunda iqtidorli yosh futbolchilarni saralab olish (seleksiya) tizimini va futbol infratuzilmasini yanada rivojlantirish, futbol boʻyicha sport maktablarining faoliyati samaradorligini yangi bosqichga koʻtarish, sohada marketing va zamonaviy boshqaruv mexanizmlaridan samarali foydalanish, oʻtkazilayotgan musobaqalar saviyasini yuksaltirish maqsadida amaldagi soliq imtiyozlarining amal qilish muddatini uzaytirish zarurati mavjud. Ushbu Qonun iqtidorli yosh oʻyinchilarni tanlash, saralab olish va ularni professional sportchilar sifatida tayyorlash tizimini yoʻlga qoʻyishga, futbol klublari faoliyatini rivojlantirishga, terma jamoalar uchun oʻquv-mashq jarayonini samarali tashkil etishga, mamlakatimizda futbol boʻyicha yirik xalqaro musobaqalarni, shu jumladan oʻsmirlar, yoshlar va xotin-qizlar jamoalari oʻrtasida jahon hamda qitʼa birinchiliklarini yuqori darajada tashkil etishni taʼminlashga xizmat qiladi. 1-modda. Oʻzbekiston Respublikasining 2019-yil 30-dekabrda qabul qilingan OʻRQ-599-sonli Qonuni bilan yangi tahrirda tasdiqlangan Oʻzbekiston Respublikasining Soliq kodeksi (Oʻzbekiston Respublikasi Oliy Majlisi palatalarining Axborotnomasi, 2019-yil, 12-songa 1-ilova; 2020-yil, № 3, 198-modda, № 10, 593-modda, № 11, 652-modda, № 12, 690, 691-moddalar; 2021-yil, № 1, 6-modda, № 4, 294-modda, 4-songa ilova, № 8, 800-modda, № 9, 901-modda, № 10, 968, 969, 972, 973-moddalar, № 12, 1199-modda; 2022-yil, № 2, 79-modda, № 3, 215, 216-moddalar, № 5, 461, 464, 467-moddalar, № 6, 570-modda, № 7, 664, 666-moddalar, № 12, 1190-modda) 483-moddasi quyidagi mazmundagi qism bilan toʻldirilsin: “2023-yil 1-yanvardan 2026-yil 1-yanvarga qadar Oʻzbekiston futbol assotsiatsiyasi, uning hududiy boʻlinmalari, “Oʻzbekiston Professional futbol ligasi” jamoat birlashmasi, Oʻzbekiston futbol hakamlari markazi va professional futbol klublari: barcha turdagi soliqlarni (bundan ijtimoiy soliq mustasno); oʻzi jalb qilgan chet el mutaxassislari va futbolchilarining daromadlaridan toʻlanadigan jismoniy shaxslardan olinadigan daromad soligʻini; belgilangan tartibda shakllantiriladigan roʻyxatlar boʻyicha Oʻzbekiston Respublikasi hududiga olib kiriladigan, Oʻzbekiston Respublikasida oʻxshashi ishlab chiqarilmaydigan sport asbob-uskunalari va inventari, translatsiya qilish uchun zarur boʻlgan asbob-uskunalar, inventar va texnika, farmakologiya tovarlari, sport oziq-ovqatlari, futbol (futzal) maydonlari uchun sunʼiy oʻtlar, shokpad, granulalar, maxsus yelimlar va maxsus professional sport kiyim-boshlari, transport vositalari, shu jumladan maxsus transport vositalari uchun qoʻshilgan qiymat soligʻini toʻlashdan ozod etiladi”. 2-modda. Oʻzbekiston Respublikasi Yoshlar siyosati va sport vazirligi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin. 3-modda. Oʻzbekiston Respublikasi Vazirlar Mahkamasi: hukumat qarorlarini ushbu Qonunga muvofiqlashtirsin; respublika ijro etuvchi hokimiyat organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin. 4-modda. Ushbu Qonun rasmiy eʼlon qilingan kundan eʼtiboran kuchga kiradi. Ushbu Qonun 1-moddasining qoidalari 2023-yil 1-yanvardan eʼtiboran yuzaga kelgan munosabatlarga nisbatan ham tatbiq etiladi.